**RELACION**

**PËR**

**PROJEKTLIGJIN**

**“PËR DISA SHTESA DHE NDRYSHIME NË LIGJIN NR. 45/2019 “PËR MBROJTJEN CIVILE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti “Për disa shtesa dhe ndryshime në ligjin nr. 45/2019 “Për mbrojtjen civile” synon përforcimin e sistemit kombëtar të mbrojtjes civile dhe të kapaciteteve të mbrojtjes civile në Republikën e Shqipërisë me qëllim zvogëlimin e riskut nga fatkeqësitë dhe realizimin e mbrojtjes civile për të garantuar mbrojtjen e jetës së njerëzve, të gjësë së gjallë, të pronës, të trashëgimisë kulturore e të mjedisit.

Domosdoshmëria e ndryshimeve ligjore, për ligjin nr. 45/2019 “Për mbrojtjen civile” ka lindur si nevojë për të rritur eficiencën dhe konsolidimin e performancës së sistemit kombëtar të mbrojtjes civile dhe të kapaciteteve të mbrojtjes civile në menaxhimin e fatkeqësive si edhe rritjen e performancës së tyre në kuadër të plotësimit të detyrimeve që rrjedhin nga anëtarësimi në Mekanizmin e Mbrojtjes Civile të Bashkimit Evropian (UCPM).

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është i parashikuar në Programin Analitik të Projektakteve për Ministrinë e Mbrojtjes për vitin 2024.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektakti rregullon problemet e evidentuara nga zbatimi i deritanishëm i ligjit 45/2019 “Për mbrojtjen civile”, në lidhje me:

* Detyrat e organeve kolegjiale të sistemit kombëtar të mbrojtjes civile dhe koordinimin e strukturave të parashikuara në ligj;
* Problematikat me zbatimin në praktikë të parimit të subsidiaritetit në të gjitha fazat e menaxhimit të fatkeqësive dhe të përballimit të emergjencave civile;
* Përfshirjen e strukturave operacionale në përballimin e emergjencave, brenda dhe jashtë vendit, si edhe procedurat e angazhimit të tyre në rastet e misioneve në kuadër të Mekanizmit të Mbrojtjes Civile të Bashkimit Evropian (UCPM);
* Nevojat për të rregulluar statusin e shërbimit të vullnetarëve të mbrojtjes civile dhe domosdoshmëria e saktësimit të detyrimit të trajnimit dhe formimit profesional në fushën e mbrojtjes civile për të gjithë subjektet e ligjit 45/2019;
* Përfshirjen e shtetit në ndihmën për subjektet e dëmtuara nga fatkeqësitë;
* Rolin dhe funksionet e AKMC-së në sistemin kombëtar të mbrojtjes civile.

Ndër përparësitë e projektaktit, vlen të përmendet:

* Sistemi Kombëtar të Menaxhimit të Emergjencave Civile;
* Njësitë Speciale të Mbrojtjes Civile;
* Riformulimi i përbërjes dhe detyrave të Komitetit të Mbrojtjes Civile, si edhe saktësimi i rolit të AKMC-së në mbështetje të KMC-së dhe KNEC-së;
* Parashikimi i procedurave standarde për angazhimin e strukturave operacionale të mbrojtjes civile në kuadër të Mekanizmit të Mbrojtjes Civile të Bashkimit Evropian (UCPM);
* Përmirësimi i kuadrit rregullator mbi marrëdhëniet dhe detyrimet e institucioneve dhe strukturave qendrore dhe vendore të sistemit kombëtar të mbrojtjes civile;
* Ridimensionimi i përfshirjes shtetërore në përballimin e dëmeve ekonomikë të shkaktuar nga fatkeqësitë;
* Rregullimi i shërbimit të vullnetarëve për mbrojtjen civile;
* Saktësimi i detyrave të lidhura me trajnimin dhe formimin profesional në fushën e mbrojtjes civile për të gjithë subjektet e ligjit 45/2019.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti propozohet në mbështetje të nenit 100 të Kushtetutës së Republikës së Shqipërisë, e ndryshuar, sipas të cilitndër të tjera përcaktohet se “Këshilli i Ministrave merr vendime për përcaktimin e drejtimeve kryesore të politikës shtetërore”, vendimin nr. 605, datë 20.10.2021 të Këshillit të Ministrave, “Për përcaktimin e fushës së përgjegjësisë shtetërore të Ministrisë së Mbrojtjes”.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Ky projektakt nuk synon përafrimin me acquis communautaire.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Ky projektligj përbëhet nga 24 nene dhe përmban ndryshimet dhe shtesat, si vijojnë:

**Në nenin 1, parashikohet që në nenin 1, pika 2, të ligjit 45/2019,** para togfjalëshit “funksionimin e sistemit të mbrojtjes civile”, shtohen fjalët “organizimin dhe”.

Ligji nr. 45/2019 “Për mbrojtjen civile” është një ligj kuadër dhe si i tillë, duhet të rregullojë edhe mënyrën e organizimit të sistemit të mbrojtjes civile.

**Në nenin 2 parashikohet që në nenin 3, të ligjit 45/2019 bëhen këto shtesa dhe ndryshime:**

1. në pikën 9, togfjalëshi “rrëshqitjet arkitektonike” ndryshohet në “rrëshqitjet e tokës”.
2. pas pikës 30, shtohet përkufizimi i “Njësive Speciale të Mbrojtjes Civile”, me përmbajtjen si vijon:

“31. “Njësitë Speciale të Mbrojtjes Civile” janë njësi të përbëra nga personel i specializuar në fushën e mbrojtjes civile që sigurojnë një reagim të menjëhershëm ndaj situatave emergjente dhe janë përgjegjëse për koordinimin, bashkërendimin dhe ndërveprimin e forcave operacionale të mbrojtjes civile dhe shërbejnë si kapacitete të gatshme në kuadër të detyrimeve që rrjedhin nga anëtarësimi në Mekanizmin e Mbrojtjes Civile të Bashkimit Evropian (UCPM).”

1. pas pikës “42”, shtohet përkufizimi i “Sistemit Kombëtar të Menaxhimit të Emergjencave Civile”, me përmbajtjen si vijon:

“43. “Sistemi Kombëtar i Menaxhimit të Emergjencave Civile” është sistemi i integruar që siguron qasje gjithëpërfshirëse dhe sistematike të të gjitha institucioneve dhe strukturave të mbrojtjes civile në menaxhimin e fatkeqësive, përmes përcaktimit të kornizës së koncepteve dhe parimeve të gatishmërisë për organizimin, planifikimin dhe zbatimin e masave të parandalimit, të përgatitjes, të përgjigjes dhe të rimëkëmbjes ndaj fatkeqësive, pa marrë parasysh shkakun, madhësinë, vendndodhjen apo kompleksitetin e tyre, me qëllim mbrojtjen e jetës së njerëzve, gjësë së gjallë, pronës, trashëgimisë kulturore dhe mjedisit.”

ç) në nenin 3, bëhet rinumërtimi i pikave nga pika 30 deri pikën 51.

Fenomeni “rrëshqitje arkitektonike” nuk ekziston dhe është një gabim. Emërtimi i saktë është “rrëshqitje toke”, e cila në bazë të materialit të lëvizur dhe mënyrës së lëvizjes ndahet në rrëshqitje dheu apo rrëzime gurësh (konsultuar me Shërbimin Gjeologjik Shqiptar).

“Njësitë Speciale të Mbrojtjes Civile” janë njësi operacionale, pjesë përbërëse e AKMC-së, e cila i drejton dhe i komandon, dhe shërbejnë si kapacitete të gatshme, në rastet e pamjaftueshmërisë së kapaciteteve operacionale të strukturave lokale dhe vendore. Ato do të jenë të specializuara për realizimin e shpëtimit të jetëve në rastet e fatkeqësive, në kërkim shpëtimin urban, në përmbytje, në kërkim-shpëtim malor, si dhe në rastet e aksidenteve rrugore ose hekurudhore me përmasa të mëdha.

Menaxhimi i emergjencave civile është një proces sistematik i njohur globalisht për agjencitë e menaxhimit të emergjencave dhe reaguesit e parë për të menaxhuar emergjencat operacionale, krizat ose fatkeqësitë. Një Sistem Kombëtar i Menaxhimit të Emergjencave Civile (SKMEC), e standardizuar lehtëson të gjitha strukturat e mbrojtjes civile, të cilat në këtë mënyrë do të punojnë së bashku me procedura, terminologji dhe procese të përbashkëta. Sistemi Shqiptar i Menaxhimit të Emergjencave Civile është një koncept thelbësor i ndërveprimit me shumë nivele, i përdorur për koordinimin dhe zgjidhjen efektive dhe efikase të emergjencave civile, sipas përcaktimit të nenit 3, pika 6 e ligjit 45/2019, pavarësisht nga shkalla ose kompleksiteti i këtyre emergjencave.

Në Strategjinë Kombëtare për Zvogëlimin e Riskut nga Fatkeqësitë, VKM nr. 94, datë 22.03.2023, është parashikuar si një projekt strategjik edhe “Hulumtimi, zhvillimi dhe zbatimi i një Sistemi Kombëtar të Menaxhimit të Incidenteve “(SKMI)”. Në projektligjin e propozuar është zgjedhur të përdoret togfjalëshi “emergjencë civile” dhe është emërtuar Sistemi Kombëtar i Menaxhimit të Emergjencave Civile (SKMEC), sepse në nenin 3, pika 6 e ligjit nr. 45/2019, e kemi përkufizimin e “emergjencës civile”. Ky dokument do të miratohet me vendim të Këshillit të Ministrave, me propozim të ministrit përgjegjës për mbrojtjen civile.

Për shkak të shtimit të përkufizimeve të përshkruara më lart, bëhet rinumërimi i pikave nga pika 30 deri në pikën 51.

**Në nenin 3 parashikohet që në nenin 7, të ligjit 45/2019,** shfuqizohet fjalët “shtetërore, duke përfshirë Policinë e Shtetit dhe Forcat e Armatosura”.

Togfjalëshi “Kapacitete të tjera shtetërore” kufizon përdorimin e kapaciteteve të sektorit privat, OJF-ve etj., të cilat janë subjekte të ligjit nr. 45/2019. Përmendja në këtë pikë e Policisë së Shtetit dhe e Forcave të Armatosura është e panevojshme, për sa kohë që Policia e Shtetit dhe Forcat e Armatosura janë struktura operacionale të mbrojtjes civile (sipas nenit 32 të ligjit nr. 45/2019).

**Në nenin 4 parashikohet që në nenin 1 të ligjit 45/2019, bëhen këto shtesa dhe ndryshime:**

1. pika 1 ndryshon, si më poshtë:

“1. Sistemi i mbrojtjes civile është sistemi që kryen funksionin e mbrojtjes civile dhe përfshin aftësitë dhe aktivitetet që synojnë mbrojtjen e jetës së njerëzve, të gjësë së gjallë, të pronës, të trashëgimisë kulturore dhe të mjedisit nga dëmtimi ose rreziku i dëmtimit, si pasojë e fatkeqësive, dhe organizohet në nivel bashkie, qarku dhe kombëtar.”

1. pas pikës 1, shtohet pika 2, me këtë përmbajtje:

“2. Sistemi i mbrojtjes civile përbëhet nga:

a) institucione dhe struktura qendrore të mbrojtjes civile;

b) institucione dhe struktura vendore të mbrojtjes civile;

c) struktura operacionale të mbrojtjes civile.”

Për çdo sistem organizativ, fillimisht duhet të përcaktohet forma e organizimit dhe më pas funksionimi (rolet dhe detyrat). Është e domosdoshme që të përcaktohet mënyra e organizimit të mbrojtjes civile në përputhje me parimin e subsidiaritetit dhe nivelet e klasifikimit të emergjencave civile.

**Në nenin 5 parashikohet që në nenin 18, të ligjit 45/2019, pas shkronjës “d”, shtohet shkronja “dh”, me këtë përmbajtje:**

“dh) miraton Sistemin Kombëtar të Menaxhimit të Emergjencave Civile”.

Rëndësia e SKMEC-së për funksionimin e Sistemit të Mbrojtjes Civile, bën të domosdoshëm miratimin e tij me vendim të Këshillit të Ministrave, me propozim të ministrit përgjegjës për mbrojtjen civile.

**Në nenin 6 parashikohet që në nenin 19, të ligjit 45/2019, shtohet pika 6, me këtë përmbajtje:**

“6. Agjencia Kombëtare e Mbrojtjes Civile është struktura administrative që mbështet KNEC-në, në ushtrimin e funksioneve dhe detyrave të tij, të parashikuara në ligj.”

Për kryerjen e veprimtarisë së saj, është e nevojshme që KNEC të mbështetet nga një staf i kualifikuar. AKMC-ja praktikisht kryen rolin e aparatit administrativ të KNEC-së dhe nevojitet të përcaktohet qartësisht roli i agjencisë në këtë kontekst.

**Në nenin 7 parashikohet që neni 20, i ligjit 45/2019, ndryshohet dhe bëhet si më poshtë:**

“1. Komiteti i Mbrojtjes Civile është organi më i lartë, i përhershëm, përgjegjës për zbatimin e politikave për zvogëlimin e riskut nga fatkeqësitë dhe mbrojtjen civile në Republikën e Shqipërisë.

2. Komiteti i Mbrojtjes Civile kryen këto detyra:

a) bashkërendon gjithë veprimtarinë ndërinstitucionale të institucioneve dhe të strukturave të mbrojtjes civile;

b) zbaton politikat që kanë të bëjnë me vlerësimin e riskut nga fatkeqësitë në nivel qendror, Strategjinë Kombëtare për Zvogëlimin e Riskut nga Fatkeqësitë dhe Planin Kombëtar të Emergjencave Civile dhe, nëpërmjet ministrit përgjegjës për mbrojtjen civile, propozon ndryshime apo përditësime të tyre;

c) shqyrton çështje që kanë të bëjnë me zbatimin e politikave në bashkërendimin e punës për zvogëlimin e riskut ndaj fatkeqësive dhe mbrojtjen civile;

ç) në situata të jashtëzakonshme, kur nuk ekzistojnë kushtet për shpalljen e gjendjes së fatkeqësisë natyrore dhe kur kapacitetet e forcat operacionale nuk janë në gjendje të përballojnë situatat e emergjencave civile dhe krizave, me kërkesë të drejtorit të përgjithshëm të AKMC-së, KMC-ja autorizon Agjencinë Kombëtare të Mbrojtjes Civile që të përdorë burime financiare për përballimin e situatës së jashtëzakonshme, përjashtimisht nga sa parashikohet në ligjin nr. 162/2020 “Për prokurimin publik”. Rregullat e veçanta dhe procedurat përkatëse miratohen me vendim të Këshillit të Ministrave, me propozim të ministrit përgjegjës për mbrojtjen civile.

3. Organizimi dhe funksionimi i KMC-së, si dhe bashkëpunimi ndërinstitucional i institucioneve dhe i strukturave të sistemit të mbrojtjes civile përcaktohen me vendim të Këshillit të Ministrave, me propozim të ministrit përgjegjës për mbrojtjen civile.

4. Agjencia Kombëtare e Mbrojtjes Civile është struktura administrative që mbështet KMC-në në ushtrimin e funksioneve dhe detyrave të tij, të parashikuara në ligj.

5. Zyra përgjegjëse për situatën është strukturë pranë Kryeministrit për mbledhjen e informacionit për emergjencat civile, krizat dhe hartimin e raporteve analitike periodike për Kryeministrin, Këshillin e Ministrave dhe KMC-në, si dhe mbajtjen e komunikimit të vazhdueshëm ndërmjet Këshillit të Ministrave dhe strukturave të tjera të ngarkuara me funksione të emergjencave civile dhe krizave.”

Përcaktimet e shkronjës “ç” mbështeten në faktin se togfjalëshi “Shërbime të mbrojtjes civile”, i përmendur në listën e pikës 2, të nenit 8, të VKM nr. 285, datë 29.05.2021 “Rregullat e prokurimit publik”, nuk është në përputhje me përkufizimet e ligjit 45/2019 “Për mbrojtjen civile”, pavarësisht faktit që, si ligji “Për prokurimin publik”, nr. 162/2020, ashtu edhe VKM nr. 285, datë 29.02.2021, janë miratuar pas hyrjes në fuqi të ligjit nr. 45/2019 “Për mbrojtjen civile”. Lidhur me këtë çështje, Agjencia e Prokurimit Publik me shkresën nr. 3429/1, datë 07.06.2022, ka sqaruar se përjashtimet e parashikuara në shkronjën “g”, pika 1, e nenit 7, të ligjit “Për prokurimin publik”, aplikohen vetëm kur këto shërbime (të specifikuara në nenin 8, pika 2, e VKM nr. 285, datë 29.05.2021), ofrohen nga organizata ose shoqata jofitimprurëse, angazhimi i të cilave në aktivitete të mbrojtjes civile është parashikuar në nenin 38, të ligjit 45/2019 “Për mbrojtjen civile”, dhe nuk mund të aplikohen në rastet e situatave të jashtëzakonshme, kur në pamundësi të përgjigjes në kohë nga strukturat operacionale të mbrojtjes civile, gjykohet e domosdoshme nga Komiteti i Mbrojtjes Civile (KMC), angazhimi i operatorëve privatë të specializuar për ofrimin e shërbimeve të përmendura në nenin 8, pika 2, e VKM nr. 285, datë 29.05.2021 “Rregullat e prokurimit publik”.

Për sa i përket pikës 5 të këtij neni, vlen i njëjti arsyetim si në rastin e KNEC-së, pra, KMC-ja, gjatë kryerjes së veprimtarisë, duhet të mbështetet nga një staf i kualifikuar. Në pikën 7 të VKM nr. 923, datë 25.11.2020, përcaktohet se pranë AKMC-së ngrihet e funksionon sekretariati teknik i KMC-së, dhe përcaktimi në ligj qartëson rolin dhe detyrat e AKMC-së.

**Në nenin 8 parashikohet që në nenin 21, të ligjit 45/2019, bëhen shtesat dhe ndryshimet e mëposhtme:**

a) në shkronjën “b”, togfjalëshi “harton dhe mbikëqyr”, ndryshon dhe bëhet “mbikëqyr hartimin”;

b) pas shkronjës “b”, shtohet shkronja “c”, me këtë përmbajtje:

“c) nxjerr udhëzime në lidhje me funksionimin e Sistemit Kombëtar të Mbrojtjes Civile;”

Shkronja “b” e këtij neni është ndryshuar me qëllim saktësimin e rolit mbikëqyrës të ministrit përgjegjës për mbrojtjen civile, gjatë procesit të hartimit dhe zbatimit të politikave të zvogëlimit të riskut nga fatkeqësitë dhe të mbrojtjes civile.

Ndërkohë, shtimi i shkronjës “c” vjen në përputhje me rolin e ministrit, në kuadër të sistemit të mbrojtjes civile, përcaktohet se ai nxjerr udhëzime në lidhje me funksionimin e Sistemit Kombëtar të Mbrojtjes Civile.

**Në nenin 9 parashikohet që në nenin 22, të ligjit 45/2019, bëhen këto shtesa dhe ndryshime:**

1. në pikën 2, në shkronjën “d”, togfjalëshi “aktivitetet e ndryshme në fushën” zëvendësohet me togfjalëshin “masat strukturore dhe jostrukturore”.
2. në pikën 2, shkronja “e”, përpara togfjalëshit “kryejnë vlerësimin e humbjeve”, shtohet togfjalëshi “hartojnë metodologjinë dhe” dhe bëhet:
3. pika 4 ndryshon dhe bëhet, si më poshtë:

“4. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë çdo ministrie ngrihen dhe funksionojnë strukturat e Mbrojtjes Civile. Përbërja dhe detyrat miratohen me vendim të Këshillit të Ministrave, me propozim të ministrit.”

Fjala “aktivitete” në pikën 2, shkronja “d” është zëvendësuar, pasi është e papërcaktuar dhe abstrakte dhe gjithashtu duhet të përdoret fjalori i përcaktuar në ligjin përkatës nr. 45/2019. Për pikën 2, shkronja “e”, vlerësimi i humbjeve nga fatkeqësitë duhet të kryhet sipas një metodologjie të mirëpërcaktuar, e cila shërben për të gjitha rastet që nevojitet. Për këtë arsye është e nevojshme që të përcaktohet saktë në ligj, institucionet që kanë përgjegjësinë për hartimin e metodologjisë për vlerësimin e humbjeve nga fatkeqësitë.

Për sa i përket pikës 4, sqarojmë se ngritja e strukturave të mbrojtjes civile në të gjitha institucionet që përbëjnë sistemin kombëtar të mbrojtjes civile, është kusht i domosdoshëm për funksionimin e sistemit dhe pikërisht këtë synon edhe saktësimi në ligj i detyrimit për ngritjen e tyre.

**Në nenin 10 parashikohet që neni 23, i ligjit 45/2019, ndryshon dhe bëhet:**

“Neni 23

1. Agjencia Kombëtare e Mbrojtjes Civile është institucion i administratës shtetërore, person juridik në varësi administrative të ministrit përgjegjës për mbrojtjen civile, dhe përgjigjet për zvogëlimin e riskut nga fatkeqësitë dhe mbrojtjen civile, në të gjithë territorin e Republikës së Shqipërisë.

2. AKMC-ja ushtron autoritet koordinues, bashkërendues, drejtues, teknik, operacional, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile dhe është institucioni përgjegjës për hartimin dhe zbatimin e politikave të zvogëlimit të riskut nga fatkeqësitë dhe të mbrojtjes civile.

3. AKMC-ja ka këto përgjegjësi:

1. kërkon dhe merr nga të gjithë institucionet e administratës shtetërore, njësitë e qeverisjes vendore dhe subjektet private, sipas përcaktimeve të dispozitave të këtij ligji për mbrojtjen civile, çdo informacion të nevojshëm për përmbushjen e përgjegjësive të tij;
2. inspekton të gjithë institucionet e administratës shtetërore, njësitë e qeverisjes vendore dhe subjektet private mbi zbatimin e dispozitave të këtij ligji për mbrojtjen civile;
3. lidh marrëveshje me subjekte të ndryshme juridike, brenda dhe jashtë vendit, në lidhje me mbrojtjen civile, në përputhje me modalitetet e përcaktuara në legjislacionin në fuqi.

4. AKMC-ja ushtron këto detyra kryesore:

1. zbaton politikën e Këshillit të Ministrave në fushën e zvogëlimit të riskut nga fatkeqësitë dhe mbrojtjen civile;
2. koordinon dhe bashkërendon punën për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile, vlerësimin e riskut nga fatkeqësitë në nivel qendror dhe Sistemin Kombëtar të Menaxhimit të Emergjencave Civile;
3. zbaton drejtimet strategjike dhe objektivat e përcaktuar nga ministri përgjegjës për mbrojtjen civile;

ç) nëpërmjet Qendrës Kombëtare Operacionale të Emergjencave Civile dhe sistemit të numrit të unifikuar të thirrjeve emergjente 112, garanton gatishmërinë dhe koordinimin e strukturave të mbrojtjes civile, për menaxhimin e informacionit mbi një kërcënim të afërt apo rrezik të evidentuar dhe vendosjen në veprim të kapaciteteve të nevojshme që disponohen, për përgjigjen e menjëhershme dhe përballimin e situatës së emergjencës civile apo ndihmës humanitare;

1. drejton dhe komandon Njësitë Speciale të Mbrojtjes Civile;

dh) organizon marrëdhëniet dypalëshe dhe bashkëpunimin ndërkombëtar në kuadër të mbrojtjes civile dhe të zvogëlimit të riskut nga fatkeqësitë, si edhe për përballimin e emergjencave civile;

1. përfaqëson Republikën e Shqipërisë në Mekanizmin Evropian të Mbrojtjes Civile dhe mban kontakte të përhershme me Qendrën Evropiane të Koordinimit të Emergjencave dhe me Qendrën Euroatlantike të Koordinimit të Përgjigjes për Fatkeqësitë;

ë) planifikon fonde rezervë për përballimin e emergjencave civile, brenda dhe jashtë vendit, si edhe fonde për veprimtari të tjera në fushën e mbrojtjes civile, kriteret dhe procedurat e akordimit të të cilave përcaktohen me vendim të Këshillit të Ministrave;

1. nëpërmjet Qendrës Kombëtare të Trajnimeve për Mbrojtjen Civile, kryen formimin profesional dhe trajnimin në fushën e mbrojtjes civile të strukturave shtetërore, të subjekteve private e vullnetare, dhe harton programin e trajnimit të strukturave të mbrojtjes civile, në nivel qendror dhe vendor;
2. identifikon nevojën për hartimin ose ndryshimin e legjislacionit lidhur me reduktimin e riskut nga fatkeqësitë dhe mbrojtjen civile, duke përgatitur propozimet përkatëse;

gj) administron Regjistrin Qendror të shoqatave të vullnetarëve të Mbrojtjes Civile.

5. Agjencia Kombëtare e Mbrojtjes Civile ka flamurin, stemën dhe uniformën e saj, të cilat miratohen me vendim të Këshillit të Ministrave, me propozim të ministrit.

6. AKMC-ja organizohet si drejtori e përgjithshme në nivel qendror, ndërsa në nivel vendor organizohet në katër degë territoriale të quajtura “Qendra Rajonale të Mbrojtjes Civile.

7. Organizimi dhe funksionimi i AKMC-së, si dhe detyrat e tjera të saj përcaktohen me vendim të Këshillit të Ministrave, me propozim të ministrit.

8. Struktura dhe organika e AKMC-së, në nivel qendror dhe vendor, miratohen me urdhër të Kryeministrit, me propozimin e ministrit.

9. Rregullorja për metodat e brendshme të punës dhe për sjelljen e personelit të AKMC-së, në nivel qendror dhe vendor, miratohet nga ministri, me propozimin e drejtorit të përgjithshëm të AKMC-së.

10. Marrëdhëniet e punës të personelit të AKMC-së në nivel qendror dhe vendor rregullohen:

1. sipas legjislacionit në fuqi për nëpunësit civilë për personelin nëpunës;
2. sipas Kodit të Punës për punonjësit administrativë.

11. Personeli i Agjencisë Kombëtare të Mbrojtjes Civile përfiton trajtim të posaçëm ekonomik dhe financiar. Trajtimi i posaçëm ekonomik dhe financiar i personelit të AKMC-së përcaktohet me vendim të Këshillit të Ministrave, me propozim të ministrit.”

Ndryshimet e propozuara saktësojnë rolin e AKMC-së, në kuadër të sistemit të mbrojtjes civile. AKMC-ja kryen dhe aktivitete operacionale si koordinimi i operacioneve të ndërhyrjes emergjente, drejtimi dhe angazhimi në operacione jashtë vendit. Gjithashtu, Agjencia drejton dhe komandon Njësitë Speciale të Mbrojtjes Civile, që janë pjesë e strukturës së saj. Lidhur me organizimin e Agjencisë në katër degë territoriale të quajtura “Qendra Rajonale të Mbrojtjes Civile”, duhet mbajtur parasysh se AKMC është institucion qendror dhe nuk duhet të mbivendoset me rolin dhe përgjegjësinë që ka prefekti në nivel qarku. Emërtesa “Qendra e Mbrojtjes Civile në Qark” duhet të kalojë si sektori aktual i emergjencave që vepron pranë prefektit të qarkut. Në vijim të praktikës së ndjekur për hartimin e dokumenteve të tjera strategjike, AKMC-ja duhet të koordinojë dhe drejtojë procesin e punës për hartimin e Sistemit Kombëtar të Menaxhimit të Emergjencave Civile. Gjithashtu, AKMC-ja, për shkak të rolit të saj duhet të identifikojë dhe vlerësojë nevojën për hartimin ose ndryshimin e legjislacionit në fushën e mbrojtjes civile. Shkronja “e”, e pikës 6, sipas ligjit aktual në fuqi nr. 45/2019, është vlerësuar të shfuqizohet, për arsye se format, metodologjia, mënyrat racionale të grumbullimit, regjistrimit, përpunimit dhe shpërndarjes së informacionit mbi fatkeqësinë, duhet të miratohet nga Këshilli i Ministrave (në Sistemin Kombëtar të Menaxhimit të Emergjencave Civile), dhe më pas AKMC-ja duhet të kryejë trajnimin e strukturave të Mbrojtjes Civile dhe jo thjesht promovimin e tyre. Në funksion të saktësimit të këtij roli në pikën 4, shkronja “f” është përcaktuar që AKMC-ja harton programin e trajnimit, që miratohet nga ministri përgjegjës.

**Në nenin 11 parashikohet që neni 24, i ligjit 45/2019, ndryshon dhe bëhet:**

“Neni 24

1. Drejtori i përgjithshëm është autoriteti më i lartë ekzekutiv, administrativ dhe operacional i Agjencisë Kombëtare të Mbrojtjes Civile dhe përgjigjet drejtpërdrejt përpara ministrit përgjegjës për mbrojtjen civile për realizimin e politikave dhe objektivave të AKMC-së

2. Drejtori i përgjithshëm i AKMC-së emërohet me vendim të Këshillit të Ministrave, me propozim të ministrit.

3. Drejtori i përgjithshëm i AKMC-së ka këto përgjegjësi:

1. organizon, drejton dhe kontrollon veprimtarinë e AKMC-së;
2. menaxhon burimet njerëzore;
3. menaxhon dhe është përgjegjës për buxhetin;

ç) nxjerr akte administrative në përputhje me Kodin e Procedurave Administrative;

1. përfaqëson AKMC-në në marrëdhënie me institucionet e tjera brenda vendit, si dhe në marrëdhëniet teknike dy ose shumëpalëshe jashtë vendit;

dh) kryen detyra të tjera, në zbatim të këtij ligji dhe legjislacionit në fuqi.”

Me versionin e propozuar të nenit të mësipërm, bëhet saktësimi i kompetencave të drejtorit të përgjithshëm të AKMC-së.

Funksionimi i sistemit të mbrojtjes civile dhe përgjegjësitë e institucioneve dhe të strukturave të këtij sistemi, kompetencat e ministrit përgjegjës për mbrojtjen civile (neni 21 i ligjit), AKMC (neni 23 i ligjit) dhe kompetencat e drejtorit të përgjithshëm të AKMC-së (neni 24 i ligjit) rregullohen ekskluzivisht nga ligji nr. 45/2019 “Për mbrojtjen civile”, që nuk i njeh ministrit përgjegjës për mbrojtjen civile të drejtën për të emëruar, liruar ose shkarkuar nga detyra personelin e AKMC-së, për të cilët nuk zbatohen dispozitat e ligjit 152/2013 “Për nëpunësin civil”, por dispozitat e Kodit të Punës.

**Në nenin 12 parashikohet që neni 25, pika 1, e ligjit 45/2019, ndryshon dhe bëhet:**

“1. Në ministrinë përgjegjëse për mbrojtjen civile, nën drejtimin e AKMC-së, krijohet dhe funksionon Komisioni Teknik Këshillimor. KTK-ja këshillon për zvogëlimin e riskut dhe menaxhimin e të gjitha fazave të fatkeqësive.”

KTK-ja nuk duhet të kufizohet vetëm në këshillimin për zvogëlimin e riskut, por edhe në fazat e ciklit të menaxhimit të fatkeqësisë.

**Në nenin 13 parashikohet që neni 26, i ligjit 45/2019, ndryshon dhe bëhet:**

“Neni 26

Qendrat rajonale të mbrojtjes civile

1. Qendrat rajonale të mbrojtjes civile (QRMC) janë degë territoriale të AKMC-së, me seli në prefekturën që ka vendndodhjen më të favorshme për realizimin e mbrojtjes civile.

2. QRMC-të përbëjnë rrjetin institucional të specializuar, që zbatojnë detyrat për gatishmërinë operacionale dhe përgjigjen emergjente në rastet e fatkeqësive në rajonin e mbrojtjes civile apo angazhimin në operacionet e Mekanizmit Evropian të Mbrojtjes Civile.

3. QRMC-të janë pjesë e organizimit dhe funksionimit të AKMC-së.”

AKMC-ja si institucion qendror nuk duhet të organizohet në nivel qarku, pasi cenon parimin e subsidiaritetit. Është përcaktuar që selia e QRMC-ve të jetë në prefekturën që ka vendndodhjen më të favorshme, për arsye logjistike dhe operacionale. Aktualisht përbërja, detyrat dhe funksionet e QRMC-ve rregullohen në pikën 6, të VKM nr. 747, datë 20.11.2019 “Për organizimin dhe funksionimin e Agjencisë Kombëtare të Mbrojtjes Civile”.

**Në nenin 14 parashikohet që në nenin 28, të ligjit 45/2019, bëhen këto shtesa dhe ndryshime:**

1. Pika 1 ndryshon dhe bëhet:

“1. Prefekti i qarkut ka rol dhe përgjegjësi parësore në zvogëlimin e riskut nga fatkeqësitë dhe mbrojtjen civile në nivel qarku.”

2. Shkronja “h”, e pikës 2 ndryshon dhe bëhet:

“h) koordinon forcat operacionale në nivel qarku në rastet e fatkeqësive dhe cakton drejtuesin e operacionit për menaxhimin e emergjencës rajonale në territorin e qarkut.”

3. Pas pikës 2, shtohet pika 3, me këtë përmbajtje:

“3. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë prefektit të qarkut ngrihet dhe funksionon struktura e Mbrojtjes Civile. Përbërja dhe detyrat miratohen me vendim të Këshillit të Ministrave, me propozim të ministrit.”

Përcaktimi i pikës 1 të këtij neni, materializon parimin e subsidiaritetit.

Për sa i përket pikës 2, shkronjës “h”, ndryshimi lidhet me faktin se autoriteti i drejtuesit të operacionit duhet të caktohet në përputhje me parimin e subsidiaritetit dhe nivelin e klasifikimit të emergjencës.

Ndërkohë mbi shtimin e pikës 3, aktualisht në prefekturë vepron sektori i planifikimit të emergjencave civile, ky sektor duhet të ndryshojë emërtesën në përputhje me terminologjinë e këtij ligji. Ngritja e strukturave të mbrojtjes civile në të gjitha institucionet që përbëjnë sistemin kombëtar të mbrojtjes civile është kusht i domosdoshëm për funksionimin e sistemit dhe këtë synon edhe saktësimi në ligj i detyrimit për ngritjen e tyre.

**Në nenin 15 parashikohet që në nenin 30, të ligjit 45/2019, bëhen këto shtesa dhe ndryshime:**

. Shtohet pika 1, me këtë përmbajtje:

“1. Bashkitë kanë rol dhe përgjegjësi parësore në zvogëlimin e riskut nga fatkeqësitë dhe realizimin e mbrojtjes civile në nivel bashkie.”

2. Paragrafi “Bashkitë kanë këto detyra:” merr numrin rendor 2. “Bashkitë kanë këto detyra:”.

3. Shkronja “d” ndryshon dhe bëhet:

“d) organizojnë veprimtari trajnuese, stërvitore dhe edukuese në fushën e mbrojtjes civile për punonjësit dhe banorët në territorin e tyre;”

4. Shkronja “g” ndryshon dhe bëhet:

“g) caktojnë drejtuesin e operacionit për menaxhimin e emergjencës lokale në territorin e saj;”

5. Pas shkronjës “k”, shtohet pika 3, me këtë përmbajtje:

“3. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, bashkitë ngrenë dhe mbajnë në funksion Strukturat e Mbrojtjes Civile. Përbërja dhe detyrat miratohen me vendim të Këshillit të Ministrave, me propozim të ministrit.”

Për sa i përket parashikimit të ri në pikën 1, ky përcaktim është i nevojshëm për të saktësuar pikën fillestare të procesit të menaxhimit të fatkeqësisë në përputhje me parimin e subsidiaritetit. Paragrafi i parë i kësaj dispozite, sipas ligjit aktual, që fillon “Bashkitë kanë këto detyra:”, për arsye të sistemimit logjik, kalon si pika 2, pra, merr numrin rendor 2.

Lidhur me pikën 3, shkronja “d”: Bashkitë në rolin e autoritetit lokal të mbrojtjes civile duhet të kryejnë informimin dhe edukimin e qytetarëve mbi rreziqet natyrore dhe marrjen e masave individuale apo kolektive të përgatitjes, si dhe të kryejnë stërvitje dhe trajnime në nivel lokal (sipas udhëzimeve dhe metodologjive që jepen nga AKMC-ja).

Po ashtu, edhe autoriteti i drejtuesit të operacionit në nivel bashkie duhet të caktohet në përputhje me parimin e subsidiaritetit dhe nivelin e klasifikimit të emergjencës.

Lidhur me pikën 3 të shtuar, për funksionimin e sistemit të mbrojtjes civile në RSH, është kusht ngritja e strukturave bashkiake të mbrojtjes civile, që mund të jenë në nivel sektori ose drejtorie sipas madhësisë së bashkisë. Ngritja e këtyre strukturave në të gjitha institucionet që përbëjnë sistemin kombëtar të mbrojtjes civile, është kusht i domosdoshëm për funksionimin e sistemit dhe këtë synon edhe saktësimi në ligj i detyrimit për ngritjen e tyre.

**Në nenin 16 parashikohet që neni 32, i ligjit 45/2019, ndryshon dhe bëhet:**

“Neni 32

1. Strukturat operacionale të reagimit të parë të mbrojtjes civile, që angazhohen në përballimin e një emergjence apo fatkeqësie, janë:

1. Shërbimi i Mbrojtjes nga Zjarri dhe Shpëtimit;
2. Shërbimi i Urgjencës Mjekësore dhe strukturat e tjera të shërbimit shëndetësor;
3. Policia e Shtetit;

ç) Shërbimi i vullnetarëve për mbrojtjen civile;

1. Forcat e Armatosura.

2. Forca të tjera operacionale të mbrojtjes civile janë:

1. Njësitë e specializuara të mbrojtjes civile në AKMC;
2. Modulet.”

Është e nevojshme të bëhet përcaktimi se cilat janë forcat operacionale që reagojnë të parat në rast emergjence apo fatkeqësie. Autoritetet publike mund të kenë forca të ndryshme operacionale, të cilat angazhohen në rast nevoje si CBRN, minierat etj. Shërbimi i vullnetarëve për mbrojtjen civile është parashikuar në nenin 32 dhe nenit 38, të ligjit 45/2019 në fuqi, ndërsa në nenin 3, pika 29, jepet përkufizimi i “Modulit”, si një “organizim i pavarur dhe autonom i drejtuar nga detyrat dhe nevojat e paracaktuara i kapaciteteve të shteteve anëtare ose i një ekipi operacional të lëvizshëm të një shteti, që përbëhet nga një kombinim i burimeve njerëzore dhe materiale, që mund të përshkruhen sipas kapacitetit të tij për ndërhyrje ose nga detyrat që ai është në gjendje të ndërmarrë.

**Në nenin 17 parashikohet që në nenin 33, të ligjit 45/2019, shtohet pika 4 me këtë përmbajtje:**

“4. Efektivët e strukturave operacionale të mbrojtjes civile marrin pjesë në misione për dhënien e asistencës jashtë kufijve të Republikës së Shqipërisë, në kuadër të Mekanizmit Evropian të Mbrojtjes Civile, si edhe bazuar në marrëveshje të tjera ndërkombëtare dhe aktet e nënshkruara. Angazhimi i strukturave operacionale të mbrojtjes civile bëhet me urdhër të ministrit, ndërsa autoriteti përgjegjës për koordinimin e tyre është AKMC-ja. Procedurat e përgatitjes së misionit dhe kushtet e trajtimit të efektivave të strukturave operacionale të mbrojtjes civile që marrin pjesë në misione për dhënien e asistencës jashtë kufijve të Republikës së Shqipërisë, miratohen me vendim të Këshillit të Ministrave, me propozim të ministrit.”

Anëtarësimi në Mekanizmin Evropian të Mbrojtjes Civile ka sjellë rritjen e përfshirjes së strukturave operacionale të mbrojtjes civile që marrin pjesë në misione për dhënien e asistencës jashtë kufijve të Republikës së Shqipërisë dhe është gjykuar e nevojshme rregullimi me vendim të Këshillit të Ministrave i procedurës për përgatitjen e misionit, si edhe kushtet e trajtimit të efektivave që marrin pjesë në të.

**Në nenin 18 parashikohet që në nenin 38, pika 3, e ligjit 45/2019, ndryshon dhe bëhet:**

“3. Krijimi, organizimi, funksionimi dhe trajtimi i vullnetarëve të Shërbimit Vullnetar të Mbrojtjes Civile miratohen me vendim të Këshillit të Ministrave, me propozim të ministrit.”

Shërbimi i vullnetarëve për mbrojtjen civile është parashikuar në nenin 32 dhe trajtohet më gjerësisht në nenin 38 të ligjit aktual në fuqi, por në ligj nuk është përcaktuar si ngrihet dhe funksionin SHVMC-ja, çka e bën të domosdoshme që në nenin 38 të ndryshuar, të përcaktohet mënyra se si krijohet, organizohet dhe funksionon shërbimi vullnetar, dhe më pas të përcaktohet mënyra e trajtimit financiar të vullnetarëve për kontributin e tyre.

**Në nenin 19 parashikohet që në nenin 40, të ligjit 45/2019, bëhen ndryshimet e mëposhtme:**

1. Pika 2, e nenit 40 ndryshon dhe bëhet:

“2. Pavarësisht nga lloji, shkalla apo kompleksiteti i emergjencës civile, koordinimi, komandimi, menaxhimi i burimeve dhe informacionit të strukturave operacionale, strukturave dhe institucioneve të mbrojtjes civile në nivel vendor e qendror, realizohet sipas parimeve dhe procedurave të Sistemit Kombëtar të Menaxhimit të Emergjencave Civile.”

2. Pika 3, e nenit 40 ndryshon dhe bëhet:

“3. Sistemi Kombëtar i Menaxhimit të Emergjencave Civile, si dhe procedurat për shpalljen e gjendjes së fatkeqësisë natyrore miratohen me vendim të Këshillit të Ministrave, me propozim të ministrit.”

Shumë emergjenca ose fatkeqësi nisin me një emergjencë të shkallës së vogël, e cila përshkallëzohet nëse nuk trajtohet me seriozitet që në momentin e diktimit të saj, si p.sh.: rrjedhja e një depozite gazi të një pike karburanti në zonë urbane, identifikimi i një pacienti me sëmundje infektive apo identifikimi i një zjarri me përmasa të vogla. Nga përvoja e deritanishme e SMC-së, është konstatuar vështirësi në koordinimin e kapaciteteve, shkëmbimin, menaxhimin e informacionit, si edhe menaxhimin efektiv të kapaciteteve (p.sh. kërkohet helikopteri dhe kur nuk mund të përdoren kapacitete të tjera), për të zgjidhur këtë problem është e domosdoshme të krijohet Sistemi Kombëtar i Menaxhimit të Emergjencave Civile, i cili në vetvete është një përmbledhje e standardizuar e parimeve, procedurave dhe protokolleve të koordinimit, komandimit, menaxhimit të informacionit, menaxhimit të kapaciteteve në rastet e emergjencave. Procedurat e SKMEC-së nuk mbivendosen me protokollet specifike që kanë struktura të ndryshme, por i harmonizojnë ato në një procedurë të vetme në nivel kombëtar.

**Në nenin 20 parashikohet që neni 41, i ligjit 45/2019, ndryshon dhe bëhet:**

“Neni 41

Ndihma financiare shtetërore për dëmet që shkaktohen nga pasojat e një fatkeqësie

1. Shteti jep ndihmë financiare për lehtësimin e demit te krijuar nga pasojat e një fatkeqësie.

2. Dëmet përballohen nga vetë bashkitë e prekura nga fatkeqësia, nëpërmjet fondit të dedikuar për mbrojtjen civile.

3. Në rast se bashkitë nuk kanë fonde të mjaftueshme për ndihmë financiare, atëherë i planifikojnë ato për vitin pasardhës, deri në masën e kompensimit të subjekteve të dëmtuara.

4. Në rast se vlera e ndihmës financiare tejkalon 8 % të buxhetit të bashkisë, KMC-ja vendos që kompensimi të kryhet nga AKMC-ja.

5. Në çdo rast, kur shpallet gjendja e fatkeqësisë natyrore, dhënia e ndihmës financiare mund të bëhet me vendim të veçantë të Këshillit të Ministrave, me propozim të ministrit.

6. Masa e kompensimit të dëmeve, procedurat, afatet, strukturat shtetërore përgjegjëse për vlerësimin e dëmeve, si dhe pasuritë dhe subjektet që kompensohen miratohen me vendim të Këshillit të Ministrave.”

Parashikimi aktual i nenit 41, sipas ligjit 45/2019 detyron shtetin shqiptar të përgjigjet për dëmet e shkaktuara nga fatkeqësitë, çka sjell një barrë të konsiderueshme për buxhetin e shtetit dhe dekurajon sigurimin e pronave nga qytetarët, sikurse është vërejtur nga Kryeministria gjatë procesit të konsultimit për projektvendimin “Për përcaktimin e masës së kompensimit të dëmeve, procedurave, afateve, strukturave shtetërore përgjegjëse për vlerësimin e dëmeve, si dhe të pasurive të subjekteve që kompensohen për dëmet që shkaktohen si pasojë e një fatkeqësie”. Për këto arsye, janë përdorur termat “ndihmë financiare shtetërore”, çka ridimensionon përfshirjen e shtetit në lehtësimin e pasojave të fatkeqësive. Kjo ndërhyrje është në të njëjtin kah me promovimin e sigurimit vullnetar të pronave, si edhe me përpjekjet për krijimin e kuadrit ligjor për sigurimin e detyruar të tyre.

**Në nenin 21 parashikohet që neni 47, pika 3, e ligjit 45/2019, ndryshon dhe bëhet:**

“3. Ngritja dhe funksionimi i sistemit të numrit të unifikuar të thirrjeve emergjente 112 miratohen me vendim të Këshillit të Ministrave, me propozim të ministrit.”

Në pikën 1 është hequr termi “vendimmarrje”, ndërsa në pikën 3 propozimi i vendimit të Këshillit të Ministrave “Për ngritjen dhe funksionimin e sistemit të numrit të unifikuar të thirrjeve emergjente 112”, është kompetencë e ministrit (e ministrit përgjegjës për mbrojtjen civile, kjo sipas nenit 3, pikës 27 të ligjit aktual, ku është saktësuar se termi “ministri” në ligj i referohet ministrit përgjegjës për mbrojtjen civile).

**Në nenin 22, parashikohet që neni 63, i ligjit 45/2019, ndryshon dhe bëhet:**

“Neni 63

Formimi profesional dhe trajnimi në fushën e mbrojtjes civile

1. Agjencia Kombëtare e Mbrojtjes Civile, nëpërmjet Qendrës Kombëtare të Trajnimeve për Mbrojtjen civile kryen:

1. formimin profesionale dhe trajnimin e vazhdueshëm në fushën e mbrojtjes civile të nëpunësve të strukturave qendrore dhe vendore të mbrojtjes civile;
2. trajnimin e vullnetarëve të mbrojtjes civile;
3. trajnimin e subjekteve private në fushën e mbrojtjes civile. Tarifat për trajnimin e subjekteve private përcaktohen me vendim të Këshillit të Ministrave, me propozim të ministrit.

2. Formimi profesional dhe trajnimi në fushën e mbrojtjes civile kryhet sipas programit dhe moduleve të miratuara më parë nga ministri për këtë qëllim.

3. Qendra Kombëtare e Trajnimit për Mbrojtjen Civile është pjesë e organizimit dhe funksionimit të AKMC-së, detyrat, funksionimi i saj dhe tarifat miratohen me vendim të Këshillit të Ministrave.

4. Nëpunësit e Agjencisë Kombëtare të Mbrojtjes Civile, strukturat përkatëse të mbrojtjes civile të ministrive, prefektit të qarkut dhe të bashkive, përmirësojnë vazhdimisht aftësitë e tyre profesionale nëpërmjet trajnimeve, të financuara nga ana e tyre ose donatorëve të ndryshëm.”

Edukimi dhe trajnimi në fushën e mbrojtjes civile për nëpunësit e organeve publike, si dhe aktorëve të tjerë privatë apo të shoqërisë civile, është thelbësor për ruajtjen e nivelit të njohurive dhe profesionalizmit të strukturave të sistemit të mbrojtjes civile në përmbushjen me efektivitet të misionit të përbashkët (përcaktuar në nenin 1, të ligjit nr. 45/2019). Aktorët e mbrojtjes civile janë të shumtë dhe në vijim pritet të shtohen kërkesa për trajnim nga sektori privat dhe qytetarët, çka do të ketë një kosto të lartë që AKMC-ja nuk mund ta përballojë, dhe për këtë arsye është e domosdoshme të përcaktohet një sistem tarifor për subjektet që nuk janë pjesë e strukturave shtetërore të mbrojtjes civile. Gjithashtu, AKMC-ja kryen botime në fushën e mbrojtjes civile, aktualisht revista, broshura edukimi, të cilat në vijim do të pasurohen me elemente të tjera, në kuadër të bashkëpunimit me universitetet. Prandaj, është e domosdoshme të rregullohet dhe të njihet autoriteti i AKMC-së për botime në fushën e mbrojtjes civile. Termi “ministri” është në përputhje me nenin 3, pikën 27 të ligjit aktual, ku është saktësuar se i referohet ministrit përgjegjës për mbrojtjen civile.

**Në nenin 23 të projektligjit parashikohet:**

“Nxjerrja e akteve nënligjore

Ngarkohet Këshilli i Ministrave, që brenda gjashtë muajve nga hyrja në fuqi e ligjit, për miratimin e akteve nënligjore në zbatim të këtij ligji.

Afati gjashtëmujor i përcaktuar në këtë nen mund të ndryshojë gjatë fazës së konsultimit të projektligjit, nëse vlerësohet e arsyeshme.

**Në nenin 24 të projektligjit parashikohet:**

“Hyrja në fuqi

Ky ligj hyn në fuqi 15 ditë pas botimit në Fletoren Zyrtare.”.

Mbështetur në nenin 84, pika 3 e ligjit nr. 8417, datë 21.10.1998 “Kushtetuta e Republikës së Shqipërisë”.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ministria e Mbrojtjes, Agjencia Kombëtare e Mbrojtjes Civile dhe të gjitha ministritë apo institucionet që detyrohen sipas ligjit 45/2019, për zbatimin e këtij ligji.

**VIII.** **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Ky projektakt është dërguar për mendim në: Ministrinë e Drejtësisë, Ministrinë e Financës dhe në Ministrinë e Brendshme.

Projektakti është hartuar nga grupi i punës i ngritur me urdhër të ministrit të Mbrojtjes, nr. 2025, datë 26.10.2023 “Për ngritjen e grupit të punës për hartimin e projektligjit “Për disa shtesa dhe ndryshime në ligjin nr. 45/2019 “Për mbrojtjen civile”.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt parashikohet të ketë efekte financiare në buxhetin e shtetit.

**PROPOZUESI**

**MINISTRI I MBROJTJES**

**Niko Peleshi**